De mid Obschdaund gresde Emigrazionswön ausn Soizbuagischn woa owa eascht untam Eazbischof Firmian, dea 1729 de Gengrefoamazion neich in Gaung gsezt hod und de Jesuitn beaufdrogt hod de efangelischn Leit in seim Laund, fu denans oiwai nu recht fü gem hod, zan missionian. Wia des ned aso funkzioniad hod wia ea si des fiagschdöd hod und dLeit aloa mid Argument ned zan iwazaing woan, dass do wida katholisch wean, hod a bain Kaisa Karl VI. in Wean um milidearische Untaschdüzung augfoadat. Auf des aufi hod dea 6.000 Soidodn gschikt de in de negsdn Joa sSoizbuagische mid Gewoit wida katholisch gmocht haum. De lutharischn Soizbuaga woitn si des ned gfoin lossn und haum im Soma 1731 a aigane Oboatung zan Kaisa gschikt um doat geng soichane Metodn zan protestian. De Delegazion is owa nu am Weg noch Wean fahoft woan und de evangelischn im Eazbisdum san am 5. August 1731 zwunga woan, dass eanam Glaum obschwean. Dea Foafoi is ois Schwoazocha Soizlekn in dGschicht aigaunga.